  Алёна Григорьева Китайысь 3 сюрслэсь ятыр туристъёс но ужбергатӥсьёс 2017-тӥ арын Удмуртие вуыны быгатозы. Та сярысь элькун тӧроен Александр Соловьёвен пумиськыкуз ивортӥз «Дом русско-китайской дружбы» фондлэн кивалтӥсез Максим Спасский. Пумиськон ортчиз тӧролэн резиденцияз, отын ик Китай но Удмуртия куспын тупанкыл гожтэмын вал. «Элькунмы бадӟым ӧвӧл — татын тупаса улэ 1,5 миллион адями. Ваньмызлэн одӥг мылкыдзы — Удмуртиез азинтон, ваньзы со бордын тыршо», — пусйиз Александр Соловьёв. Удмуртилэн тӧроез вераз, кылем арын Китайын юнматэм тупанкылъя куд-ог проектъёс быдэсьтӥсько ни шуыса. Кылсярысь, Удмуртиен Китаен кылдытэм огъя предприятие али мувӧй поттон удысын ужа. «4–5 ар куспын ми малпаськом Россиысь ужбергатонэ 20 миллиард манет котыр поныны. Нырысетӥ партнер — Екатеринбург. Отын ми 50 гектарын технопарк кылдытом. Кыкетӥез ӧр — спецпоезд. Вуоно арын ми Китайысь Россие 17 поезд лэзём, куд-огъёсыз, оло, Ижкарын но дугдылозы. Соин ик туризмен герӟаськем интыос милемлы тунсыко пото», — вераз «Гуантонг» корпорацилэн Россиын кивалтӥсез Го Цин. Гожтэм тупанкыл Удмуртилэсь но Китайлэсь кусыпъёссэ юнматыны быгатоз, оске элькун кивалтэт. Тегъёс: Ужбергатон Туризм Китай Удмуртия АлександрСоловьёв  